《次韵陈蒙城金风堂射饮》
宋代·苏颂

南都绿蚁封初拆，西圃芳条换新碧。
宾僚相遇惜馀春，樽俎留连因促席。
百夫决拾看和容，何用娱宾循饮格。
前者新诗严武事，几日毬场较锋镝。
幕中赖有从事贤，抱器逢时隼当射。
聊从把酒发笑谈，岂独鸣弦观准的。
分明争计算多少，举令都忘歌节拍。
蒙邑大夫富才艺，早擅词林名藉藉。
昨来州序偶淹留，幸接话言逾宿昔。
行筹不必苦辞觞，得隽况曾先射泽。
多惭病守鲜欢悰，出口无奇但喑哑。
贪荣窃禄未能归，每听春禽愁杜魄。
今朝何似强开颜，为喜尊前有嘉客。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。